Papersnake/gushiwen huggingface dataset:
致一斋述事
范成大（宋代）

文书烟海困浮沉，不觉盘跚百病侵。
偶问客年惊我老，忽闻莺语叹春深。
今朝麦粒黄堪麪，几日秧田绿似针。
除却一＊春雨足，眼前无物可关心。
册封荣藩世子暨长宁王承荣殿下赐宴于青阳阁
黄公辅（明代）

四牡骖驔丽锦鞯，山河千载帝恩鲜。辉煌玉节来宫阙，焜耀泥恩艳楚天。

华萼楼前瞻气紫，青阳阁上傍云连。宠筵醉后歌麟趾，满袖沾濡湛露旋。
醉醒吟
仇远（元代）

众人皆醉我独醒，众人皆醒我独醉。
先生何苦与世违，醒醉之中有深意。
或云酒是腐肠药，沉湎淫泆无不至。
或云酒是忘忧物，醉乡别有一天地。
左拍五柳先生肩，右把三闾大夫臂。
醉时元自惺惺着，醒来亦自齁齁睡。
独醒独醉岂多得，众醉众醒堪一喟。
醉者自醉醒自醒，卿法吾情各行志。
溧江美酒差可恋，说醉论醒姑且置。
公不见昔人有云，且食蛤蜊那知许事。
六月廿九日女弟洁晬盘
李振钧（清代）

六月正徂暑，庭前耀朱榴。此时华筵开，女弟一岁周。

晬盘设地席，百玩任纷投。妇佩宜箴管，女贽重枣修。

提挈透春葱，喃喃笑语稠。博得堂上欢，靧面桃花浮。

余时方总角，兄长京洛游。念兹设帨辰，千里隔莱州。

阿姊性亲爱，喜得雁行俦。名成双博士，阃德著和柔。
观临淮双头白莲图
周知微（宋代）

君不学叔隗季隗南归晋，又不学大乔小乔东入吴。

一种桃根与桃叶，若为化作双芙渠。临淮政成有馀暇，坐令华屋生潇洒。

鹅溪一幅万里宽，移得浙川入图画。天空水阔江茫茫，想见女英与娥皇。

九疑云深苍梧远，冰姿玉泣不成妆。苦心抱恨何时了，香骨应甘没秋草。

不如回首谢秋风，分作尹邢来汉宫。
陶渊明
李复（宋代）

接舆歌凤溺沮耕，独往何堪与世亲。
投绂归来眠北牖，高风自是葛天民。
栈道杂诗 其四
李元沪（清代）

全身裹翠微，重雾苦侵衣。栈骑随猱挂，山泉学弩飞。

二分悬足窄，九折入云飞。无酒浇徒御，谁家白板扉。
句
释修己（宋代）

羊肠鸟道无人到，寂寞云中一个人。
哭王仲密四首 其一
强至（宋代）

相逢初北阙，并试复南宫。失意春风里，谋归汴水东。

行藏他日异，笑语此生空。不挂青云籍，声名野史中。
晴天庐阜
龚敩（明代）

匡山高处接云涯，突兀遥瞻汇泽西。拂曙岚光浮剑戟，排空清气豁端倪。

岷峨地接南条尽，吴楚天连北斗低。寄语东林陶靖节，渔郎今在武陵溪。
和酬赤松庄陈天贶
杨杰（宋代）

花压栏干木插天，不知经始自何年。为怜水石留终日，谩拂莓苔写数篇。

笼碧裁纱非我望，梯云名集自家传。气蒸波撼多才思，应笑襄阳孟浩然。
桂殿秋 雨中
许嗣隆（清代）

风片片，雨丝丝。春情偏在晚春时。氍毹红稳猧儿睡，帘幕青摇燕子归。
满庭芳 爰园春思
俞彦（明代）

春入沁园，天公做美，树老花嫩都芳。酿寒催暖，晴霭泛崇光。

淑气融人似酒，微风送、不断林香。池亭畔，时逢艳冶，新样渲梳妆。

六朝金粉地，门临朱桁，路转横塘。喜酒空赊易，诗就吟狂。

莫问后庭遗恨，但惜取、烟柳斜阳。烧银烛，夜深花睡，残月下回廊。
送方云秀才下第
梅尧臣（宋代）

从来钓者意，岂不在得鱼。
饵寡鱼口多，曾非投竿疏。
向登百金贵，首尾必吹墟。
竭泽古所戒，但保腹中书。
风雷变有诗，且复归孟猪。
咏石鲸应诏诗
周弘正（南北朝）

石鲸何壮丽。独在天池阴。骞鳍类横海。半出似浮深。

吞航本无日。吐浪亦难寻，圣帝游灵沼。能怀跃藻心。
自述
王安中（宋代）

九尺张公天下士，喜君不为语清妍。共看风骨尚书似，亦合胸中了未然。
青玉案 昆明邝尹升万州守歌
杨慎（明代）

昆明春水盈盈渡。咫尺又、销魂路。金马碧鸡遗爱处。

卧辙攀辕，留綦解佩，望望仙尘去。

鹏海鲸波天一柱。紞紞鼓声催欲曙。金紫重来还肯许。

帝加三锡，民歌五裤，早沛清时雨。
李迅甫送蟹
高似孙（宋代）

平生嗜此龟蒙蟹，便无钱也多多买。
瞥见风姿已潇潇，一呷橙虀酒如澥。
赠汪容甫
郑虎文（清代）

直钩不钓鱼，方轨不炙毂。即物具通识，遇合以我卜。

往蹇悔乃迟，慎始保初服。因不失其亲，乖或承大僇。

独怜可宗者，如玉嗟碌碌。所以独行士，果哉委沟渎。

沟渎良亦宜，亲老缺饘粥。礼食权重轻，回面聊自鬻。

呼则应马牛，与不耻嘑蹴。准古奉檄欢，斯意可歌哭。

自从秦汉来，阡陌开井牧。士鲜禄代耕，求饱难半菽。

况士贱且多，夜光混鱼目。习轻厌众嚣，奚辨鹄与鹜。

只尺蔽奇士，泥涂困匍匐。文也少孤贫，此味尝最熟。

君况嗟我同，感我额频蹙。恭闻下明诏，遗书采幽谷。

经术首所崇，激劝醒迷复。君子应时须，学也中有禄。

不干亦不矫，吾道惟自淑。方今岁将周，梅蕊巳簇簇。

春江待君归，天上舟行速。
同萧治中十咏二首 其一 荡妇高楼月
王台卿（南北朝）

空庭高楼月，非复三五圆。何须照床里，终是一人眠。
即事
杨冠卿（宋代）

欢悰凭浅酌，衰相怯单衣。
诗向贫中好，春从雨际归。
气寒忧麦瘦，桑湿恐蚕饥。
豫学田园计，他时恐愿违。
醉太平
米芾（宋代）

风炉煮茶。霜刀剖瓜。暗香微透窗纱。是池中藕花。
高梳髻鸦。浓妆脸霞。玉尖弹动琵琶。问香醪饮么。
题李惟寅山房三十八咏 其十六 虬峰
胡应麟（明代）

苍鳞剥苔藓，千尺自成趣。朝来云雾生，缈缥欲飞去。
次汝中寄河南陈赞府
王昌龄（唐代）

汝山方联延，伊水才明灭。遥见入楚云，又此空馆月。

纷然驰梦想，不谓远离别。京邑多欢娱，衡湘暂沿越。

明湖春草遍，秋桂白花发。岂惟长思君，日夕在魏阙。
晓发鄞江北渡寄崔韩二先辈（一作晓发鄞江寄崔寿韩）
许浑（唐代）

南北信多岐，生涯半别离。地穷山尽处，江泛水寒时。

露晓蒹葭重，霜晴橘柚垂。无劳促回楫，千里有心期。
初秋属疾
刘筠（宋代）

秋阴凄淡隔重城，一亩居仍近禁营。
汉苑楼台沉暮影，谢家鼓吹发新声。
烟昏露井残桃坠，叶下凉波独鸟惊。
节物变衰吟更苦，可堪漳浦卧刘桢。
颂古十四首·院主问病
释可湘（宋代）

拨开日面与月面，彷佛前三及后三。
病在膏肓重爝艾，昏兜院主可无惭。
文峰夜饮三首
钱时（宋代）

可怜绳墨窘韩非，说看神仙到紫微。
办得一双无事眼，玉梅枝上看春归。
黄龙三关颂 其三 如何是上座生缘
耶律楚材（元代）

只打野盘无寺宿，不供糊口趁村斋。上户莫桩虚物力，僧司无得错推排。
秋兴
苏泂（宋代）

秋高朔马肥，壮士多感激。
起看天宇空，万物尽阴黑。
连年稍艰食，所至多盗贼。
人情有驯致，世或尚姑息。
坐令鼠子辈，渐欲穴我室。
苟生各有养，飞走随所得。
夺攘乃如此，彼计多变易。
我生无根蒂，尚守祖父宅。
迩来时命乖，仆仆州县客。
两亲化为土，弟妹各狼藉。
箕风度窗牖，蟋蟀催妇织。
贫家一匹绢，已费几蚕力。
夫妻仅补缀，幸宽儿女责。
复思后来事，对酒不能吃。
人言有定数，祸福那可择。
胡为自惨戚，三十头雪白。
贫居应闭门，原宪乃非病。
读书到周孔，岁晚吾事竟。
佳哉亦可乐，妙在得所性。
于时俗虑少，鱼鸟共涵泳。
芦花深两桨，秋色满湖镜。
颇怀梅子真，屡起泛舟兴。
明当文会友，圣处一参订。
此生饭不足，敢不听于命。
余鼓琴山中常恨无知音者钟期既遇奏流水以何惭乃借大镛韵赋诗一首以写琴中之趣并奉诸君一笑云尔
邓雅（元代）

天风萧萧吹树林，石泉泠泠清我心。呼儿洒埽旧茅屋，坐石拂我焦桐琴。

钟期自可听流水，季子何用誇黄金。故人于我喜同调，为君弹作苍龙吟。
赠阙下裴舍人
钱起（唐代）

二月黄莺飞上林，春城紫禁晓阴阴。(黄莺 一作：黄鹂)
长乐钟声花外尽，龙池柳色雨中深。
阳和不散穷途恨，霄汉长怀捧日心。
献赋十年犹未遇，羞将白发对华簪。
寒食日
邹浩（宋代）

祖考流光岂有穷，不能肖似忝家风。北红塔畔清明节，心折高山怅望中。
乙巳邵武建宁夜坐书呈诸公
陈普（宋代）

鹡鴒翡翠各毛衣，未有丝麻亦衣皮。
白书不冠对妻子，要令天地撤方维。
铅山圣泉
陈宓（宋代）

山结深深碧玉龛，神龙保此一泓甘。
我来酒渴如虹饮，料得来生未解贪。
长春书屋恭和高宗御题诗韵
载湉（清代）

数笏立当户，苍然古色幽。琴书能养性，云水快迎眸。

懔懔承先训，孜孜勉自修。斜阳照林杪，小坐且句留。
送杨秀才游蜀
张祜（唐代）

鄂渚逢游客，瞿塘上去船。
峡深明月夜，江静碧云天。
旧俗巴渝舞，新声蜀国弦。
不堪挥惨恨，一涕自潸然。
寄令狐揆二首 其二
宋祁（宋代）

紫汉参横宿雾收，烟江南渡怅夷犹。梦中未省能知路，天上何缘许寄愁。

岂有文鳞凭远客，枉缘香杜怨芳洲。遥知花艳惊郎目，几曲新诗播郢楼。
乐府新诗
徐凝（唐代）

一声卢女十三弦，早嫁城西好少年。

不羡越溪歌者苦，采莲归去绿窗眠。
浣溪沙
王之道（宋代）

残雪笼晴作沍寒。北风吹浪过前滩。远山云气尚漫漫。睡起阳乌窥破牖，坐怜香雾蔼雕盘。一尊聊佐旅中欢。
荣侍郎暂寓张园小诗寄怀
曹勋（宋代）

家来三乐益芬芳，不爱华堂借草堂。
每听鸣驺传陋巷，便知宝勒下明光。
炊烟茶润兼旁舍，萝月松风同一冈。
锦瑟似闻方醉卧，西楼横玉助新凉。
杂兴
张镃（宋代）

小器酌升斗，渠宁同釜钟。
心公德始宏，一介称能容。
将军见保德，偏忌相如功。
卓哉全璧贤，怀才肯争锋。
悔过犹可称，服善交情终。
旅次洋州寓居郝氏林亭
方干（唐代）

举目纵然非我有，思量似在故山时。
鹤盘远势投孤屿，蝉曳残山过别枝。
凉月照窗攲枕倦，澄泉绕石泛觞迟。
青云未得平行去，梦到江南身旅羁。
抵袁阳
施德（宋代）

声声啼鸣叫钩辀，山自巑岏水自流。
西望长沙三百里，行人道是古袁州。
曲磵萦纡树密蒙，放船正值楝花风。
王程不及村南好，水礁无人昼自舂。
将解职抒怀上郡守
宋祁（宋代）

空函檄草聚浮埃，日愧西园缀上才。
著帽每容司马进，脱巾多伴使君来。
孤根易变江南橘，归梦先随陇首梅。
惟有酬恩无限泪，异时应溅别离杯。
有烨咏一章章八句　靖节也
邱云霄（明代）

有烨黄花，味同隐逸。爰赋归来，载饮以适。五斗非轻，万钟不益。

君臣义明，我心匪石。
西江月
张孝祥（宋代）

冉冉寒生碧树，盈盈露湿黄花。故人玉节有光华。高会仍逢戏马。

万事只今如梦，此身到处为家。与君相遇更天涯。拚了茱萸醉把。
题武陵草堂
杨浚（唐代）

草堂列仙楼，上在青山顶。户外窥数峰，阶前对双井。

雨来花尽湿，风度松初冷。登栈行不疲，入谿语弥静。

云能去尘服，兼欲事金鼎。正直心所存，谄谀长自省。

适知幽遁趣，已觉烦虑屏。更爱云林间，吾将卧南颍。
春夜温故六言二十首
刘克庄（宋代）

绝交书谢伊辈，养生论真吾师。
诗无风刺尤妙，史有天刑勿为。
我爱淳安好 其四
陈晔（宋代）

我爱淳安好，精能乐众工。群羊亡饮豫，大武护功隆。

推此心俱善，貤生石可砻。浮游博六子，裒手亦从风。
妙高台
释鉴（宋代）

一峰何突兀，不与群峰齐。
纵目乾坤窄，回头日月低。
四体美人四首 其一 正面
郑允端（元代）

似共春风别有缘，美人初见下鞦韆。花阴满地日卓午，芍药金盘五色鲜。
雨后复旱呼海嵎山龙浃旬复大霔 其二
释居简（宋代）

久矣惟心祷，呼龙徇物情。均沾四郊足，不负九推耕。

蚌活沙头脯，莺新雨后声。娄丰斯在望，老瓦醉秋成。
忆秦娥·兰舟小
张雨（元代）

兰舟小。沿堤傍着裙腰草。裙腰草。年年青翠，几曾枯槁。渔歌一曲随颠倒。酒壶早是容情了。容情了。肯来清坐，吃茶须好。
十月九日雪
王十朋（宋代）

夔子今年雪，初冬已在山。峰非是盐白，鬓不为诗班。

寒律三朝后，雷声八日间。潜催子猷棹，乘兴早知还。
法空上人虎丘翻经
王世贞（明代）

大有摩尼在，将从智者探。天花凡几点，贝叶到何函。

千日悬龙藏，孤灯隐佛龛。欲知翻后境，晓色空寒潭。
元宵薇山内弟酒边五首
陈著（宋代）

火是人生日用资，难凭回禄做儿嬉。
千镫照夜成何事，一点疏防万屋危。
橙子四首
刘子翚（宋代）

自从天籞守吏散，老树零落烟云凄。
今朝我为作知已，小摘秋风黄欲齐。
堑荷池水
杨万里（宋代）

雨中来看堑池塘，自与畦丁细校量。
更放水痕高几许，浮荷犹剩若干长。
自淮南移东
刘敞（宋代）

东郊问俗拥征辕，天与为霖破郁烦。惭愧泰山云触石，误疑刺史雨随轩。
淡墨水仙栀子 其二
释居简（宋代）

六萼敷腴透玉明，六柧垂实趁秋零。众香酝藉须弹压，笑挽凌波赋鹡鸰。
种菜雨下
王禹偁（宋代）

菜助三餐急，园愁五月枯。
废畦添粪壤，胼手捽荒芜。
前日种子下，今朝雨点粗。
吟诗深自慰，天似悯穷途。
泛舟之龙坞
李洪（宋代）

苕花如雪忽秋残，翠花溪头几曲山。
心逐浮云朝独出，家临清霅暮能还。
世情大似醉翁醉，景物偏偷閒客閒。
早晚诛茆继三径，招呼明月弄潺湲。
送王子正赴灨倅
陈淳（宋代）

昔日濂溪倅此州，施为洒落岂常俦。
今承遗躅百余载，又得当朝一隽流。
诏世典刑应未泯，在民德化岂无求。
发挥旧事重增焕，好与邦人作胜谋。
生查子
王千秋（宋代）

莺声恰恰娇，草色纤纤嫩。诗鬓已惊霜，镜叶慵拈杏。

因何积恨山，著底攻愁阵。春事到荼＿，还是无音信。
再用前韵
袁甫（宋代）

本是尘中诗兴微，秋风偶折最高枝。
诗坛方筑那言去，为我留连百首诗。
偈颂二百零五首 其一六八
释正觉（宋代）

三世诸佛不知有，忉忉怛怛扬家丑。狸奴白牯却知有，跛跛挈挈能自守。

弄鳖鼻兮忆南山，透法身兮藏北斗。风飘白雪岭头梅，春撚金丝堤上柳。

天童也要不沾唇，三盏清源白家酒。
无心
释文珦（宋代）

出本无心倦即归，悠悠天地一支离。
此真难与时人说，惟有山云乃得知。
水调歌头·十里深窈窕
辛弃疾（宋代）

十里深窈窕，万瓦碧参差。青山屋上，流水屋下绿横溪。真得归来笑语，方是闲中风月，剩费酒边诗。点检歌舞了，琴罢更围棋。王家竹，陶家柳，谢家池。知君勋业未了，不是枕流时。莫向痴儿说梦，且作山人索价，颇怪鹤书迟。一事定嗔我，已办北山移。
园田叹四绝
范成大（宋代）

壑邻罔利一家优，水旱无妨众户愁。
浪说新收若干税，不知逋失万新收。
判秘阁何龙图赴职宴集诸公同赋诗以纪出入之
苏颂（宋代）

一去鸿都岁始旬，职更河澳与言纶。
出为戎阃蕃宣守，归作儒林典颂人。
寓直重游唐丽正，翻书还上汉麒麟。
参陪樽俎俱时彦，独愧非才踵后陈。
吕子固置会有诗张芸叟邀予席上依韵和
李复（宋代）

故国归来晚，相逢共老年。
聊从浮白饮，莫拟畔牢篇。
花近红侵坐，槐新绿媚天。
还丹消息断，无惜放杯传。
金山
释元肇（宋代）

长江界楚吴，屹立两浮屠。潮觉山高下，云知树有无。

狂澜中砥柱，静夜浑仪图。僧应何方供，飘飘踏一芦。
酹江月（题乌江项羽庙）
汪宗臣（宋代）

白蛇宵断，逐鹿人、交趁罾鱼群起。赤帜雄张军缟素，龙种天生起器。堪鄙猴冠，自为狼藉，楚帐多尘垒。胆寒垓下，一鞭东窜休矣。

亭长空舣扁舟，范增群辈，尽涂脂流髓。望断秦关无限恨，羞面江东山水。购首千金，若为名利，黯黯斜阳里。石炉灰冷，美人魂落烟翠。
仆所至未尝出游过长芦闻复禅师病甚不可不一
苏轼（宋代）

亦知壶子不死，敢问老聃所游。
瑟瑟寒松露骨，眈眈病虎垂头。
莫言西蜀万里，且到南华一游。
扶病江边送客，杖拏浦口回头。
老去此生一诀，兴来明日重游。
卧闻三老白事，半夜南风打头。
贺吴朝进素臣父子并荣
佚名（元代）

未饶官贵文章贵，不但亲荣闾里荣。青史旧书吴太守，素臣新传左丘明。
游宣慰载酒泛溪即席有作
俞德邻（宋代）

五载绨袍忆故人，春风吹鹤过湖滨。楼台冷浸两溪水，天地清无一点尘。

棹底空觥今杜牧，井中投辖旧陈遵。万方一概吾安往，傥许诛茅竟卜邻。
和林见素次苏子卿见寄之韵四首 其三
王鏊（明代）

驱车远行迈，中道忽自疑。章甫资之越，无乃非所宜。

凉飔撼庭柯，絺绤已凄其。归来洞庭野，茹糗勿复辞。

椒兰亦已变，稂莠能无滋。四时纷代谢，彼此各一时。

独卧茅檐下，无为浪多思。
吴公蔚将还滁阳出所集述德堂诗作此送之
邹浩（宋代）

述德高堂在何许，述德高人欣可睹。彭州梦破知几年，遗爱远可曾大父。

至今民数旧邦君，每及吴公歌且舞。述而行之德莫穷，定可周流浃天宇。

谁令千里便归休，炯炯此心元自古。四百六十五甲子，貌若岩松傲风雨。

胸中何啻法界宽，普集尘沙诸佛祖。一如一切悉皆如，迥脱拘挛不踰矩。

从横肉眼讵能窥，但见鼻间常栩栩。只应高与老人星，长现升平瑞明主。
次韵孔宪山斋
赵抃（宋代）

讼简岁丰盈，铃斋竟日清。窗排群石怪，檐拥远山明。

古木风千叶，新髭雪数茎。开樽向幽处，馀论见高情。
花飞
张炜（宋代）

花飞梁苑春消后，月落秦楼夜断时。
一点不如归去恨，阿谁说与杜鹃知。
午日观竞渡
边贡（明代）

共骇群龙水上游，不知原是木兰舟。
云旗猎猎翻青汉，雷鼓嘈嘈殷碧流。
屈子冤魂终古在，楚乡遗俗至今留。
江亭暇日堪高会，醉讽离骚不解愁。
次韵芳州见寄
徐瑞（宋代）

地偏寡迎送，书至慰蹉跎。
此世知音少，吾生可悔多。
虚怀忘宠辱，遇物任谁何。
未了山中约，期君难重过。
试院中闻初平别头预上舍选作诗二章以贻之 其二
华镇（宋代）

龙头本是我青毡，寂寞风流数百年。素业久惭吾未振，遗芳今百汝能传。

九光瑞日才披雾，千里修途要著鞭。竹素纪名男子事，莫令风味愧吾先。
夜归
周密（宋代）

夜深归客依筇行，冷燐依萤聚土塍。
村店月昏泥径滑，竹窗斜漏补衣灯。
浣溪沙（政和壬辰正月豫章龟潭作，边徐师川、洪驹父、汪彦章携酒来作别）
向子諲（宋代）

璧月光中玉漏清。小梅疏影水边明。似梅人醉月西倾。

梅欲黄边朝暮雨，月重圆处短长亭。旧愁新恨若为情。
送冯梦授试礼部
李新（宋代）

年来初识小冯君，鞭靮何妨驭晏婴。
三世卿云涪水秀，一门巢许蜀山清。
飘零殊幸逢公子，邂逅相看不世情。
入手华标归早晚，愿扶藜杖出山迎。
最高楼（王寅生日）
方岳（宋代）

溪南北，本自一渔舟。烟雨几盟鸥。白鱼不负鸬鹚杓，青蓑不减鸥鸟爽鸟裘。怎无端，贪射策，觅封侯。

既不似、古人能识字。又不似、今人能识事。空老去，自宜休。帝乡五十六朝暮，人间四十四春秋。问何如，茅一把，橘千头。
宫词
杨皇后（宋代）

缺月流光入绮疏，金壶傅箭梦回初。
秦台彩凤无消息，桂影空闲十二除。
送江少府授延陵后寄
伍乔（五代）

五老云中勤学者，遇时能不困风尘。
束书西上谒明主，捧檄南归慰老亲。
别馆友朋留醉久，去程烟月入吟新。
莫因官小慵之任，自古鸾栖有异人。
送友人游湘中
齐己（唐代）

怀才难自住，此去亦如僧。何处西风夜，孤吟旅舍灯。

路沿湘树叠，山入楚云层。若有东来札，归鸿亦可凭。
蜡梅四绝 其四
杨冠卿（宋代）

阿娇厌贮黄金屋，洗尽铅华儿女妆。香魂寒夜伴幽独，青灯相对吟胡床。
吕景初殿院被召归阙
韩琦（宋代）

迩臣清举世推公，驿召归驰御史骢。不独危言开正道，更将高节激颓风。

严霜透骨寒威重，健鹘盘空杀气雄。朝选虽精知尚薄，济时才业满胸中。
楚州龙庙迎享送神辞 其三
崔敦礼（宋代）

君之去兮朱宫，乘飞云兮御回风。贝阙兮丰敞，金台郁兮穹隆。

风胎兮炫耀，周玉树兮青葱。天琛兮水碧，众宝萃兮玲珑。

良辰兮高燕，命冯夷兮展舞。鸣𪛌兮海童，群仙兮良待。

君肯临兮尚舂容，君不我留兮我心忡忡。眇清思兮眑眑，惠我民兮盍终。
鹧鸪天 和外，咏柳
唐元观（清代）

叶叶撩人太瘦生。枝枝荡漾最轻盈。长堤驿路随云断，小阁疏帘伴月明。

邀舞燕，住啼莺。风流张绪是多情。几回欲寄回文字，万缕千丝织未成。
赠邹葆光道士
曹仙家（宋代）

罗浮道士真仙子，跃出樊笼求不死。
冰壶皎洁水鉴清，洞然表里无尘滓。
叱咤雷霆发指端，馘邪役鬼篆飞丹。
朝吞露气松窗暖，夜礼星辰玉简寒。
琴心和雅胎仙舞，屏绝淫哇追太古。
幽韵萧深海岛风，馀音缭绕江天雨。
真居僻在海南边，溪上帘栊洞里天。
灵凤九苞飞槛外，珍禽五色舞花前。
金丝岛露紫河车，青霓跨岭铁桥斜。
罗浮自古神仙宅，万里来寻况是家。
我昔闺中方幼穉，当年曾览罗浮记。
形质虽拘一室间，精魂已出千山外。
如今亲见罗浮人，疑是朱明降上真。
剑气袖携三尺水，霞浆杖挂一壶春。
松姿鹤步何萧散，风调飘飘惊俗眼。
吾师出处任高情，止则止兮行则行。
富有溪山宁愿利，贵怀道义不干名。
我今寄迹都城里，门外喧喧那入耳。
上床布被日高眠，不为公来不能起。
问公去速来何迟，得接高谈几许时。
白云偶向帝乡过，去住无踪安可期。
我亦韶华断羁绁，何异飘蓬与翻叶。
相逢邂逅即开颜，礼乐何曾为吾设。
志同笙磬合宫商。道乘肝胆成胡越。
相近未必常往还，相遥未必长离别。
翩然孤鹤又南征，寄语石楼好风月。
海珠寺诗六首 其六
何吾驺（明代）

征骖别棹每登台，去国离家浊酒杯。僧有碧纱能话旧，壁悬湘榻许归来。

香炉烟逐孤帆出，海燕泥衔返照回。隔岸劳劳尘是梦，中原鼙鼓夜深催。
舟行阻风，寄李十一舍人
白居易（唐代）

扁舟厌泊烟波上，轻策闲寻浦屿间。虎蹋青泥稠似印，

风吹白浪大于山。且愁江郡何时到，敢望京都几岁还。

今日料君朝退后，迎寒新酎暖开颜。
咏唐史 萧复
韦骧（宋代）

面排卢杞兴言佞，背沮刘公受旨私。真相不知知彼相，便容辞疾守閒司。
旅怀
林尚仁（宋代）

欲暮四风引客愁，十年如梦住他州。
故交零落谁知己，往事凄凉叹白头。
一纸音书灯下泪，满城砧杵月明秋。
早知世路风波险，只在山中煮石休。
季允用韵各赋两章予亦再赋四首 其三
李壁（宋代）

囊空那复冀赢馀，但有巍楼百尺俱。匣镜频开聊自玩，庭芜不扫欲何图。

少缘多病辞欢伯，长更贪眠谢酪奴。生世所资能几许，一竿好在石鱼湖。
庚戌秋书事八首 其七
彭年（明代）

汉皇神武即周宣，百伐长驱瀚海残。信有嫖姚辞甲第，不妨通利筑星坛。

轮台诏下苍生慰，马邑诛先白骨寒。千载中兴元不异，伫看丕烈颂桓桓。
赠黄万峰
朱谏（明代）

大山若游龙，蜿蜒直落苍海中。小山若奔马，迟回蹴踏青云下。

会稽分支到天姥，雁宕盘根接玄圃。丹丘仙人居紫嵓，玉液金砂映窗户。

淡淡松竹阴，日与红尘远。悠悠杖屦间，安知有轩冕。

柴门不听车马声，春风满地黄莺鸣。门前芳草倚天碧，酒壶自对南山倾。
可叹 其一
王彦泓（明代）

捣麝成尘到底香，焚兰涅玉任披猖。传讹易惑人成虎，负气难甘父攘羊。

薄命固当输织室，清言端合死排墙。东亭友爱风流尽，每读遗文泣数行。
过吕梁二首 其一
孙蕡（明代）

二月三月寒尚饶，上洪下洪春雪消。奔霆出地星火裂，吼浪触石鼋鼍骄。

晨昏雾底苍水佩，明灭云中丹凤箫。灵风为我送归棹，故国越海天迢迢。
东风齐着力 戊辰除夜
俞彦（明代）

圣主初元，星回佳候，物意嶙峋。沉香火底，爆竹彻明闻。

正值调和玉烛，遍寰宇、尽人阳春。尽今夜，加添甲子，漫守庚申。

笑语逡巡。又早是、一宵两岁平分。赏心乐事，都施少年人。

只愿安康履顺，团圞聚、贤子贤孙。还凭仗，东风着力，吹入寒门。
宫词 其五十九
赵佶（宋代）

霁云高敞九城关，簪佩衣裾一望间。昨日閤门新入奏，降王初缀紫宸班。
青城山歌题易中实观察旧游图册
张百熙（清代）

青城第五之洞天，真箓纪自轩皇年。宝仙九室此福地，上司岳渎蟠西川。

二千里远势横绝，苍然秀压坤维裂。下界低飞灌口云，高台近见峨眉雪。

灵区奥府接紫冥，搜奇讨胜徵图经。栖真古有丈人观，化鹤今谁徐佐卿。

我行旧是成都客，惆怅名山游未得。妙绘何期入尘眼，蕉窗斗落芙蓉色。

手君青城图，诵君青城诗。真形缥缈不可见，想见锦屏玉壁初攀时。

幽岩猿鸟应前导，采药相逢几丹灶。瑶草琪花世外春，俗缘凡骨都稀到。

石泉如雨洒玉坛，天风飒沓非人间。上清皛皛日月古，太素漠漠冰霜寒。

行歌跨鹿刚秋霁，卅六霄光碧无际。蜡屐归来万绿中，襟裾半带星辰气。

君乎壮游谁与同，为君吟望写灵踪。径思六翮凌风去，饱看岷山第一峰。
浣溪沙
戴复古（宋代）

病起无聊倚绣床。玉容清瘦懒梳妆。水沉烟冷橘花香。

说个话儿方有味，吃些酒子又何妨。一声啼鴂断人肠。
句 其一
吕惠卿（宋代）

鱼出清波庖脍玉，菊含寒露酒浮金。
四月奉教作
李峤（唐代）

暄籥三春谢，炎钟九夏初。润浮梅雨夕，凉散麦风馀。

叶暗庭帏满，花残院锦疏。胜情多赏托，尊酒狎林箊.
郊庙朝会歌辞建隆乾德朝会乐章二十八首
佚名（隋代）

天德冥应，仁泽载濡。
其甘如机，其凝若珠。
云表潜结，颢英允敷。
降于竹柏，永昭瑞图。
登阅江楼有感 其一
屈大均（明代）

崧台百尺俯沧波，上有飞楼复道多。万嶂高从窗口出，千帆低向槛前过。

山川此日无铜界，城阙当年满玉珂。西望苍梧烟雨暗，重华有泪在牂牁。
午睡戏作
楼钥（宋代）

早起三朝当一工，老来贪睡不相同。
偶然一次五更起，却用重眠到日中。
春郊晚步
侯光第（清代）

春光日已暮，策杖过柴门。杨柳隔溪笛，桃花何处村。

古风看父老，揖客有儿孙。兴尽归途晚，苍然烟水昏。
朱伯勤同子文弟、幼楚侄来访，书事
杨万里（宋代）

板桥再葺岸头横，茅屋新添树外明。
山势追回一溪水，波光飞到万花亭。
沉烟久冷炉犹馥，帘子闲垂脚自平。
坐看千林总黄落，只余兰蕙向人青。
桐花自注：鸭城别业盛开，旧题已忘其半，因足成之
顾景文（清代）

始华曾记暮春时，五月香风着地吹。金井倚来添别恨，绣帘垂下说相思。

衰翁漫忆琅玕实，小凤先巢翡翠枝。非雾非花劳想象，道家装束最相宜。
江村
陈子升（明代）

昔游九江郡，今寄九江村。禹迹复何处，佗城非故园。

乡关生死泪，亲旧岁时论。那得深山入，西风吹暮猿。
题故僧影堂
张籍（唐代）

香消云锁旧僧家，僧刹残形半壁斜。

日暮松烟寒漠漠，秋风吹破纸莲花。
诗一首
杭州老尉（宋代）

当年同试大明宫，文字虽同命不同。
我作尉时君作相，东皇元没两般风。
奉同尤延之提举庐山杂咏十四篇 其五 西涧清净退庵
朱熹（宋代）

凌兢度三峡，窈窕复一原。绝壁拥苍翠，奔流逝潺湲。

闻昔避世人，寄此茅三间。壮节未云远，高风杳难攀。

深寻得遗墟，缚屋临清湾。坐睨寒木杪，飞泉閟云关。

兹游非昔游，累解身复闲。保此清净退，当歌不能谖。
怪梦十首
方回（元代）

万变观时事，谁其肉食谋。
乾坤一儒腐，今古两眉愁。
白首生何益，青春逝不留。
孤灯夜夜坐，晓角动军楼。
寿马裕斋观文
陈著（宋代）

天作高山，大邦之屏。外禦其侮，王国庶定。

维石岩岩，维德之基。天实为之，是以似之。

人亦有言，如山之寿。万有千岁，保艾尔后。
积雨初霁同蒋景祈王敏敦柯煜周鼎沈坚释元乘分得八庚
蕴端（清代）

连日浓阴积，今朝喜有晴。映苔流水绿，近日乱云明。

旋听凉蝉噪，犹疑夜雨声。归飞梁上燕，毛羽一身轻。
和鹏举赴滁阳道中述怀见寄二首 其二
刘崧（元代）

峨峨北岩山，上轶雨与云。下有蕙与兰，芃芃扬秋芬。

君子在远道，怀思极忧勤。眷言感时泽，亦复伤暌分。

念兹恺惠性，化者将同薰。由来金玉姿，不如萧艾群。

逝将媲贞美，庶以怡朝曛。
数日官兵来拣军轿直拘还殆尽一出不可欲往见鲍倅汤倅如隔千里因以四绝叙情 其四
虞俦（宋代）

不惜顽躯走路尘，祇愁徒步长官嗔。何时竹杖芒鞋去，还我江山自在身。
吴。孙坚后
孙元晏（唐代）

委存张公翊圣材，几将贤德赞文台。

争教不霸江山得，日月征曾入梦来。
上元后一日亨父席上得合字
李东阳（明代）

长安佳丽地，冠骑纷馺遝。时维上元节，尘壒腾四踏。

华风蔼春温，香雾疑夜合。鱼灯照空明，兽炭隐残㷈。

侯门道路拥，金翠有遗钑。街衢儿女喧，老稚相噂沓。

官闲常闭户，吾性颇耐杂。忽闻好事邀，诗兴翩已飒。

高堂列盘馔，解带方满榻。肥烹饫庖羊，错荐繁海蛤。

更深席屡煖，归袂每被拉。春光仅九十，转眼过半百。

当时曲江游，庚癸惊再匝。佳儿喜在抱，何必胜佩韐。

语长意未穷，宾主同一嗒。悲欢勿重道，且放陈遵閤。
夜闻谢太史诵李杜诗
高启（明代）

前歌《蜀道难》，后歌《逼仄行》。
商声激烈出破屋，林鸟夜行邻人惊。
我愁寂寞正欲眠，听此行坐心茫然。
高歌隔舍与相和，双泪迸落青灯前。
李供奉，杜拾遗，当时流落俱堪悲。
严公欲杀力士怒，白首江海长忧饥。
二子高才且如此，君今与我将何为？
送佛印
秦观（宋代）

抱包初舍蔚头蓝，江月松风处处参。
他日惠林为上首，几年弥勒作同龛。
真珠撒帐开新座，飞鸟衔花绕旧庵。
云散虎溪莲社友，独依香火思何堪。
夜过半村李商叟谓不可无所赋为作唐律二首
赵蕃（宋代）

访子林间宅，系余溪上船。
还成一夕语，宛似五年前。
白发惊新梦，青灯读近编。
黎明又当别，相对欲忘眠。
湖上
释行海（宋代）

桥上红阑倚夕阳，东风吹送禁梅香。
玉孙走马晴堤远，杨柳青青春草长。
送友人游蜀
喻坦之（唐代）

为儒早得名，为客不忧程。春尽离丹阙，花繁到锦城。

雪消巴水涨，日上剑关明。预想回来树，秋蝉已数声。
如梦令
陈三聘（宋代）

红紫不将春住。风定更飘无数。溪涨绿含风，短艇晚横沙渡。归去。归去。肯念西池鸳鹭。
绍兴释奠武成王七首
佚名（隋代）

祀率旧典，礼崇骏功。
齐明衷正，肸乡岂融。
量币肃录，周旋鞠躬。
神其昭受，幽赞无穷。
春日过苏廷襄宅畔池亭各赋一首
何其伟（明代）

丁年投分邈山河，念昔寻盟曳履过。把袂开轩临沼沚，烹茶滴雪傍松萝。

交亲羡尔青云壮，感旧怜余白发多。自是通家词谊重，空忧和客愧羊何。
自隆阜岭至七岭
王尔烈（清代）

轻云疏雨洒郊坰，野旷天高眼乍醒。草色初分深浅碧，峰头遥露短长青。

轮蹄已洗千山水，烟霭犹藏五寺形。二十馀年成阔别，漫将尘事述山灵。
舟中晚兴
李调元（清代）

漫说心如箭，其如棹泊迟。人喧上滩处，鸥避下帆时。

路转山犹见，钟鸣寺始知。回头语黄帽，此地正宜诗。
和春卿学士登定力寺北阁兼寄绛倅富彦国监丞
胡宿（宋代）

玉山偷暇访禅扉，洛社诸英昔所依。三凤同时翔仞去，二龙相继得标归。

砚池终岁贪残墨，讲树经秋长旧围。更待碧纱笼美句，始惊韦布有光辉。
兰陵秋夕
张和（明代）

月砌啼秋蛩，风枝起夜禽。
洗愁镫下酒，惜别梦中心。
露重惊寒早，更长觉漏沉。
明朝览青镜，玄鬓有霜侵。
黄绵袄绝句
何颉之（宋代）

范叔绵袍暖一身，大裘只盖洛阳人。九州四海黄绵袄，谁似天公赐予均。
健忘一首
刘克庄（宋代）

昏昏健忘废专精，默坐空斋忽自惊。
少作回看如两手，旧书重读似前生。
却疑安世知三箧，不晓睢阳记一城。
莫怪诗成呼烛写，晓窗追忆欠分明。
和邓慎思己未年春与伯时校试南宫同年被命者六人今兹西馆唯同伯时一人而已因书奉呈
李公麟（宋代）

忆锁南宫会友文，天梯相摄看云津。白头笑我成今日，青眼逢君尚昔人。
卖花声 春晚，和纪伯紫韵
董元恺（清代）

落尽樱桃，万点花飞一片。绣窗闲、初停针线。无情蜂蝶，争趁芳尘软。

下香阶，欲扶还倦。

游丝飞絮，好任东风吹转。恨垂杨、空庭又晚。遥山暮雨，泪染春江面。

倚妆楼，罗帷频捲。
楚语为屈平作
曹勋（宋代）

瞻荆颍兮盘盘，悲淮流兮潺湲。
彼何人兮独安，此何人兮独难。
悼哲人之不反兮，抗灵辔于江干。
雪後龟堂独坐
陆游（宋代）

两手龟坼愁出袖，闭户垂帷坐清昼。
朝阳破云雪渐消，点滴无清听檐溜。
士生百行虽相补，第一要能安饭糗。
诗书幸可教儿童，勿使後人怜晚谬。
从李使君假记室吏
杨冠卿（宋代）

阿{上弥下女}呕心儿，佩囊有奚奴。
杜陵短褐翁，抄诗听小有。
我生味风雅，古人思与俱。
家无儋石储，谁其供指呼。
主翁居专城，雁鹜纷庭除。
记史饱余闲，愿言假一夫。
授以乌丝栏，副之玉蟾蜍。
晴窗扫桐叶，细字蝇头书。
明堂侍祠十绝
王庭（宋代）

登歌奏罢乐初成，懿懿芬芬荐德馨。
好是天心彰信顺，故教华月吐青冥。
送江宰别
李吕（宋代）

行李在门外，驾言归帝都。
三年宰杭州，警敏材有余。
检身不容玷，清冰莹玉壶。
遇事有所立，风雨信不渝。
吐哺出延客，悬榻时待儒。
雅量不遗物，狙诈嗤庸奴。
胸中水鉴明，黑白分两途。
慈良恤民瘼，严惮戢黠胥。
去夏忽大饥，米粒贵比珠。
农民既无蓄，官廪素乏储。
君以身任责，询谋及樵苏。
声威耸邻寇。日赡几万夫。
一一劳措画，晨饭常至晡。
惜哉当路者，访问亦已疏。
此功肩古人，反与泛泛俱。
要当公论定，会有闻天衢。
我衰耕谷口，屹然如枯株。
他人不着眼，屡辱顾草庐。
脱略时辈礼，待以国士徒。
临别难为怀，欲赠将焉如。
但愿益磨砺，器宇恢远图。
贵富皆分内，青毡君岂无。
力疾出送别，酸风生道隅。
征旆不容驻，搔首空踌躇。
挽赵秋晓
姚燃（宋代）

已矣嗟麟趾，青衫正少年。
才优合芸阁，时异倏桑田。
雨散伤同辈，风流瘗九原。
何当刍一束，挥洁玉人前。
山居十首
薛嵎（宋代）

前村雨脚收，斜阳挂高树。
老翁牵牛归，颇亦有幽趣。
山风响茅屋，崖月导芒屨。
平生江湖心，於此谢驰鹜。
九日和检法登高之作
张舜民（宋代）

重阳何处可登临，独有条山可共寻。
世上几人能到此，樽前万事莫相侵。
溪风猎猎时吹帽，菊蕊纷纷易满襟。
莫为嘉辰频索醉，也须随分惜光阴。
齐山
张孝祥（宋代）

江山平远三千里，水石嵌空二百岩。地辟天开成洞府，峰回路转有精蓝。

九华却立才堪倚，万井横陈我所监。欲赋齐山无杰句，梦中危壁尚巉巉。
高阳台 小青墓，和彊师朝云墓韵
杨玉衔（清代）

桃叶波荒，柳枝春去，愁云影里西湖。青冢谁铭，鸳鸯瓦在人徂。

分明宝马香车路，奈烟寒、不绿平芜。订莺邻、苏小归环，相望城隅。

昙花不入修罗劫，看朝云夕散，天窘髯苏。电泡须臾，参来一穿牟珠。

担愁病骨经霜怯，守残镫、人似山孤。更无多、僵后蚕丝，紬罢凄如。
和讷庵送秀上人之湖湘
释慧空（宋代）

君山清绝吾未庐，坐想寒水连汀蒲。公今因行得掉臂，扁舟独载如轻凫。

凭高乞与眼界大，重磨古镜开平湖。潜龙无声霜月冷，白鸟出没丛芦枯。

烟渺明边奯公渡，岳阳句里萧湘图。作诗模写但彷佛，佳处付公聊自娱。
次韵李伯纪丞相游贤沙凤池之作二首
李弥逊（宋代）

骑鲸破晓上崔嵬，人识仙翁第一回。
杖屦不应尘外去，旌麾早自日边来。
墨头半为忧时改，青眼唯逢胜地开。
怪底尺书频寄雁，向来交味经陈雷。
好事近（以梅为寿）
曾曦顔（宋代）

昨夜探寒梅，先报消息。天遣花神妆点，衬贤侯清白。

试将玉蕊比修龄，算枝头千百。更有不凡风味，付调羹仙客。
后哀
赵师秀（宋代）

交交谷鸟哀，郁郁涧松折。
山民无还期，春物失怡悦。
平生感斯人，难以常理说。
共智己则愚，忽巧众亦拙。
芳名信可垂，在世何寂灭。
含恓为卜兆，窀穸利兹月。
行当宿草生，当使我泪歇。
未知百年后，谁复耕此穴。
寄言苦吟者，勿弃摄生诀。
归虞山三峰游剑门作
宗仰（清代）

昨自西浮玉，归来乌目巅。重探剑门迹，今雨旧雨连。

盘谈奇石剑，长啸豁崖前。拟蹑石罅上，茧丛绝攀援。

纡径造峰顶，藓滑女萝搴。划空一拳石，跃临殊未便。

倒悬状如伞，削就疑神仙。我独雄跨坐，同游皆骇然。

湖光衔夕照，村树含湖烟。相传周尚文，隐此为渔佃。

俯观极万象，眼底括三千。忽听晚钟送，心澄若湛渊。

暮色起林壑，白云相与还。陡闻众谷响，顿识临济禅。
题武关
杜牧（唐代）

碧溪留我武关东，一笑怀王迹自穷。
郑袖娇娆酣似醉，屈原憔悴去如蓬。
山樯谷堑依然在，弱吐强吞尽已空。
今日圣神家四海，戍旗长卷夕阳中。
偈二首
释择崇（宋代）

西山青，无谓情。
洪井碧，无涓滴。
西山人，见曷亲。
西山事，无可似。
若是灵利底举著便知，懵懂者付与德山临济。
秦少保生日诗三首 其一
周紫芝（宋代）

岁当作噩律始催，杓携龙角星纪回。祥云下覆穷九垓，帝车御纪云旗排。

夜色清润明三台，昴精叱驭天上来。上帝欲遣清风埃，汉家双阙高崔嵬。

日趋龙尾朝蓬莱，父师有鼎调盐梅。公赞庙画众允谐，龙颜一笑天欢咍。

虎皮蒙甲卷不开，白玉彫俎尊有雷。

五风十雨无烟霾，爟火夜上通天台。礼成一代谁可偕，功高欲报帝所怀。

大用永配德与才，寿庙祝之言可该，拍肩俱愿齐洪崖。
韩信岭
吴兰庭（清代）

一径走峻阪，崖壁若环卫。行行渐幽黯，如入永巷内。

日御历线天，见午不见未。乱山鲜木石，蠢蠢惟积块。

堆阜忽俯瞰，突兀压我背。脉疏质已离，砉然恐其坠。

势险比岩墙，疾驱思纵辔。却怪绕马首，抗行断复缀。

保无或偶然，适与祸机会。颇闻汉韩侯，奋迹致高位。

一蹶中危法，乃为儿女卖。讵伊非英豪，良由昧进退。

即今吊荒冢，行客发深慨。懔懔抱微躯，羁孤弥自贵。
颂古九首 其二
释了演（宋代）

不是心，不是佛，不是物，为君击碎精灵窟。天上人间知不知，鼻孔依前空突兀。
偈颂七十六首
释师范（宋代）

径山门下，无彼无我。
大家叠足挨肩，共向无烟宿挨。
若是香匙挨箸，不得动著。
不见道丹霞烧木佛，院主眉须堕。
醉馀再赋
真山民（宋代）

堪叹诗翁酒兴豪，醉馀犹复一登高。西风抵死相摇撼，争奈儒冠裹得牢。
秋荷效李锦瑟 其四
凌义渠（明代）

姮娥娇拥兔辉眠，殢脸轻沤欲暮天。午睡可堪留墨竹，临春亲与试花笺。

香栖翠琢凭谁主，割水拖脂渐可怜。恰忆当年旧锦袜，邮亭相傍数金钱。
偈颂一百一十七首
释绍昙（宋代）

放下著，莫妄想。
无孔铁鎚，半斤八两。
面门抛掷，土旷人稀。
无业赵州元不会，凤林行徒自说吒之。
天竺送僧
释重顯（宋代）

雪霁莲峰顶，孤禅起石牀。
向时机自绝，异域路空长。
啼狖冲寒影，归鸿见断行。
后期无定迹，烟水共茫茫。
始产公新作双樗庵命光为诗
司马光（宋代）

间气生王佐，多才秉国钧。
栋隆凭杨梓，节劲仰松筠。
底绩承平业，遗荣寿考身。
结庐依散木，退让乐天真。
深山佳处子昂宣城友人书
陆文圭（元代）

岩花半识玄晕面，溪声细和谪仙诗。
行云流水自今古，渔叟樵童了不知。
倪道长高使君同燕偏凉汀次韵
符锡（明代）

山亭磊砢瞰流开，河上烟云拂翠来。片片舟渔疑泛梗，飘飘凫鹜似浮杯。

滦汀忽漫成嘉会，孤竹何因吊古台。总系星轺难浪迹，五云天近首重回。
送大理金少卿赴阙以老成耆德重于典刑为韵兼
仲并（宋代）

畴昔公何如，尽读天下书。
公今复何似，未如张与于。
皋陶当日语，一一皆世模。
但令犴狱空，安用高吾闾。
东归过赣州辱施徐二岭北邀游望江楼偶成二绝 其二
林大春（明代）

长江东去意何如，醉倚江楼问太虚。百折从来回不住，乾坤到处即吾庐。
天然本师归自匡山先札赋此寄讯
谢长文（明代）

江上匡庐峰，苍翠矗空起。岿然宇宙外，五岳皆平峙。

吾师久驻锡，尽挹江山美。道与峦岫高，长江失涯涘。

宗风久颓落，赖师为振起。宁续青原灯，挺出曹溪指。

不向如来行，自深微妙理。师随野鹤踪，一到冬春徙。

我本沉冥人，感师示遐轨。团圞一室中，悟言笑相视。

谕以惜馀年，提以超生死。惘惘恣游行，遂得皈依旨。

钟鸣漏欲尽，艰难相徙倚。自幸有良缘，威光莫予鄙。

近乃营口腹，担囊匿溪沚。引领重徘徊，云间堕双鲤。

长跪读尺书，恍惚在瞻跂。行披庾岭云，随风迎道履。

雷峰月正秋，共作大欢喜。琉璃一盌灯，杨枝一滴水。

大地遍光明，并照愚蒙子。
送薛士昭
曾协（宋代）

邂逅江干得胜流，襟怀冰玉气横秋。
相逢便及平生事，欲去知横苦死留。
残漏寒灯催别酒，淡云微雨送行舟。
虎头自是封侯骨，稳上青云莫倦游。
郊行
释绍嵩（宋代）

出门纵步细哦诗，正是山中多景时。
顾我於兹诗有兴，流莺百啭最高枝。
赠陈握卿己巳1809年董脩南社文昌阁
张文雅（清代）

奎楼仍旧制，补葺复巍然。
振起文光见，重脩斗气联。
才真能济美，事实可光前。
遥踵先人步，端资此象贤。
和伯承惠笋 其一
张孝祥（宋代）

锦箨离离乡触藩，怒雷挟雨更追奔。绝甘赖有吴公子，菌蠢猫头不足论。
雨夜
陆游（宋代）

末路萧条客子心，不堪徂岁更沉阴。
低檐雨滴睡眠少，败壁灯残感慨深。
不办典衣谋尽醉，尚能拥鼻作微吟。
交朋一散如天远，试向今宵梦里寻。
庵中睡起五颂寄海印长老
韩维（宋代）

剡竹纫丝杂短长，谁教曲折号宫商。
自从眠处知消息，终日笙歌是道场。
睡椅
孔武仲（宋代）

非马亦非船，可坐兼可眠。
客来呼不应，睡美腹便便。
书慵食饱后，还作定中禅。
柏子家风
白玉蟾（宋代）

山居剩得静乾坤，竹鼎时将柏子温。
会似赵州参得透，等闲莫与俗夫论。
嘉熙己亥大旱荒庚子夏麦熟
戴复古（宋代）

濒海数十里，饥民及万家。
雨多忧坏麦，春好忍看花。
凿浅疏田水，占晴视晚霞。
老农如鬼瘦，不住作生涯。
颂古一○一首
释子淳（宋代）

劫火洞然无相宅，金门不睹玉楼家。
宝天云淡银河冷，浩浩波澜岂动沙。
临终诗
元子攸（南北朝）

权去生道促，忧来死路长。怀恨出国门，含悲入鬼乡。

隧门一时出，幽庭岂复光。思鸟吟青松，哀风吹白杨。

昔来闻死苦，何言身自当。
和两翁轩
李之仪（宋代）

何处又传金椀出，几人争看玉山颓。幽情不是风期旧，异境难从指顾开。

猿鹤已回尘外驾，烟云休造眼中衰。未妨一老同巾履，香火终年谢劫灰。
和施倅重阳日谢予送酒
王庭圭（宋代）

东坡异时谈醉乡，怒骂嬉笑成文章。其中广莫几万里，脱略礼文侔鸿荒。

初无爱憎与喜怒，岂有寒暑与炎凉。后世乃与醉乡隔，糟粕始变鹅儿黄。

三杯危坐亦拱手，俨如冠剑侍君王。渊明不饮时节改，霜风九月篱菊芳。

举头忽见南山翠，便觉逸气登羲皇。挥毫落纸得佳句，流涎露顶庸何伤。

瓮下被缚乌足取，定无奚童携锦囊。安用船头置百斛，又令口不离杯觞。

醉翁饮少辄已醉，胸中了了初不忘。八仙脱醉尤可笑，骑马落井何其强。
赋成中丞临川侍郎西园杂题十首·柳
宋祁（宋代）

散漫飞绵阿娜枝，家家眺赏霁霜威。
尽将烟叶偷眉妩，不为章街走马归。
颂古十首
释云岫（宋代）

孝满曹山脱布衣，风流输与大家儿。
阿爹死了有钱使，醉酒狂歌日日嬉。
楚怀王
崔道融（唐代）

宫花一朵掌中开，缓急翻为敌国媒。

六里江山天下笑，张仪容易去还来。
双声子
柳永（宋代）

晚天萧索，断蓬踪迹，乘兴兰棹东游。三吴风景，姑苏台榭，牢落暮霭初收。

夫差旧国，香径没、徒有荒丘。繁华处，悄无睹，惟闻麋鹿呦呦。

想当年、空运筹决战，图王取霸无休。江山如画，云涛烟浪，翻输范蠡扁舟。

验前经旧史，嗟漫载、当日风流。斜阳暮草茫茫，尽成万古遗愁。
岳武穆葬西湖故宅为学宫 其二
艾性夫（元代）

故园今日馆英游，大耻俱忘总可羞。料得精魂长扼腕，无人讲学到春秋。
戏作冷语三首 其一
韩驹（宋代）

北风刮地寒阴凝，铁马夜蹋黄河冰。冻鸢瑟缩乌凌兢，破庐卧雪僵不兴。

严霜透屋衣生棱，未若冷语销炎蒸。
句
丁逢（宋代）

山来分楚越，水落会蒸湘。
鹿走旧随云底去，鹤翻时带雨飞来。
惠泉酒熟
杨万里（宋代）

敲冰汲山泉，炊玉酿霜醅。忽然油成泓，失却琼作堆。

抱瓮输竹油，挈瓶注银杯。银杯不解饮，倾泻入我怀。

酒圣凡五传，道统到吾侪。谁云孟氏醇，轲死不传来。

醉乡天张幕，糟丘曲为台。吾欲往相宅，今夕未拟回。
沈仲一送菊自言封殖之劳欲得诗为报为赋三绝
陈傅良（宋代）

霜螯风味小槽春，新样宫衣试麯尘。
一段秋光谁领此，芙蓉凡子桂陈人。
玉楼春
王安中（宋代）

秋鸿只向秦筝住。终寄青楼书不去。手因春梦有携时，眼到花开无著处。

泥金小字蛮笺句。泪湿残妆今在否。欲寻巫峡旧时云，问取阳关西去路。
除夕 其四
方岳（宋代）

当年意气亦堪悲，岁晚胸怀只自知。十有九分天不管，百无一遂老如期。

灯寒夜雪渔蓬屋，春共梅花野竹篱。衰白东风那解绿，底须苦向鬓边吹。
台州郡治十二诗太守尤延之命赋·静镇堂
林宪（宋代）

天下本无事，智者欣有作。
谁能此堂上，静坐对寥廓。
鱼游鸟翔回，千里受真乐。
从渠锦绣肠，天壤自卜度。
常阴沙寓中即事三首 其三
童玮（清代）

几家破网晒当门，趁集人归酒一樽。好向此间问佳趣，桃红柳绿自成村。
寓轩
曾几（宋代）

故国例卜宅，他乡多惜居。
短长三万日，何处是吾庐。
元日呈王长元次元关圣功
吴则礼（宋代）

是身久付一蒲团，半世读书真画墁。
唤取平生三语掾，来分投老五辛盘。
犹堪白堕樽边笑，端奈红梅花底寒。
莫部标侏儒饱欲死，从教霜雪映南冠。
观徐士亨所藏怀素自序真迹吴匏庵许摹寄速之
沈周（明代）

藏真傥荡人，草书如易耳。羲献百世师，拟步争尺咫。

长驱并颠旭，所至非易矣。笔势酒发之，将腕兵其指。

潜锋在浑沦，藏力于纤靡。恍恍迟速间，神妙出生死。

心以禅观通，随物得书旨。风云及虺蛇，信笔变不止。

一笔备一变，万变万象起。固足称草圣，多括类书史。

史迁尝自序，此作良有以。汗漫逾千言，灿烂连数纸。

初纸记子美，曾补龟玉毁。山谷亦未见，曾遭穆父鄙。

后人况肉眼，狐鼠得疑似。丧乱七百年，天岂慭遗此。

今日复何日，所遇亦天使。未能寻文读，且以指画几。

叹羡及末卷，题识惊娓娓。名衔十有六，尚漏薛刘米。

西台与祁国，绪论甫先启。同叔相诺唯，公卷特许纪。

此辈推名流，逐逐到馀子。非惟致赞颂，流传悉源委。

譬群介辅宾，传命以成礼。譬徵十朋龟，信吉无馀拟。

季子肯拓致，我诗系其尾。南州肯勒石，万本播不已。

不然此纸者，孤注安足倚。
古意谢崔杨州辟七首
洪咨夔（宋代）

江头客子舡，尽日卧沙尾。
维楫非不具，潮弱未能跬。
秋风雪浪高，长年绝叫起。
舡行莫倚柁，难得此汛水。
朝觐谢恩诗三首 其二
梁继灏（明代）

九重漏彻动晨钟，万国衣冠正会同。拜舞影摇三殿外，胪传声会五云中。

御台赐酒羔羊白，绣衮绚霞宫锦红。惟有侍臣才思捷，连篇献赋敌扬雄。
酬尧夫招持牡丹
司马光（宋代）

君家牡丹今盛开，二十四枝为一栽。
主人果然青眼待，正忙亦须偷暇来。
古风·五鹤西北来
李白（唐代）

五鹤西北来，飞飞凌太清。
仙人绿云上，自道安期名。
两两白玉绿，双吹紫鸾笙。
去影忽不见，回风送天声。
我欲一问之，飘然若流星。
愿餐金光草，寿与天齐倾。
南乡子（和谢潜庵蒋山）
王奕（元代）

搔首倚薰风。一幅画图尘土中。鹤怨猿惊人去也，潜龙。谁绞香车起蛰松。

岁月去熙丰。世味人情自淡浓。春去春来墩不竞，匆匆。蜀水吴山血又红。
醉落魄
薛梦桂（宋代）

单衣乍著。滞寒更傍东风作。珠帘压定银钩索。雨弄新睛，轻旋玉尘落。

花唇巧借妆红约。娇羞才放三分萼。樽前不用多评泊。春浅春深，都向杏梢觉。
遥夕
徐谦（南北朝）

雨霁月弥静，无人共遥夕。乱蛩风露寒，虚堂入秋色。
晓霜过宝应县三首
杨万里（宋代）

落木枯林一夜苏，枝枝节节糁琼酥。
看来忘却腊前景，一色李花三月初。
寄裴澜
赵嘏（唐代）

绮云初堕亭亭月，锦席惟横滟滟波。

宋玉逢秋正高卧，一篇吟尽奈情何。
绛阳道中谩成
何乔新（明代）

城郭萧条村落空，潸然清泪堕西风。萑蒲有盗如朱粲，郡邑何人似郑公。

云暗荒郊啼馁鬼，日斜古道泣衰翁。独惭未有匡时策，翘首苍冥祝岁丰。
题钱舜举硕鼠图
李泂（元代）

诗人连类等丘山，著意尤深一粟间。九鼎云雷富魑魅，也应川泽破神奸。
久病或劝勉强游适吟四绝答之 其三
范成大（宋代）

扪虱即是忙事，驱蝇岂非褊心。香煖香寒功课，窗明窗暗光阴。
夏旱五首
刘克庄（宋代）

南荡浅堪戽，北沟乾可田。
龙船无顿处，欲起待明年。
十二月十五夜
袁枚（清代）

沉沉更鼓急，渐渐人声绝。
吹灯窗更明，月照一天雪。
李陵
汪元慎（清代）

受降城外月如霜，往事何时不系肠。一夜羽书催转战，五千兵败滞穷荒。

丹诚岂分埋幽壤，白首翻令忆建章。可惜报恩无处所，诗成吟咏转凄凉。
与蔡高冈舟中联枕夜话
庞嵩（明代）

相逢重对话新泉，瞬息流光十四年。千里悬眸云梦树，两宵联枕楚江船。

真诚路脉惟宗孔，寂静机关已破禅。末派颓波凭砥柱，西山之后得公贤。
秋蝶
宋庠（宋代）

百卉芳心罢，空园蝶影微。
虽逢已凉节，尚作有情飞。
露菊聊堪采，风兰或可依。
履霜从此懼，君意定何归。
读家和靖公「书孤山隐居壁次」韵，题青草湖孤山别业
林占梅（清代）

山水未深猿鸟少，幽清人境便为居。虽睽天竺三千里，此亦孤山可结庐。
偈颂二百零五首
释正觉（宋代）

不展事，不投机。
不徇缘，不答话。
个是出格，辙脱窠臼。
平生肝胆向人倾，相识犹如不相识。
春事
吴则礼（宋代）

春事岂堪论，桃花遽如许。
薄暮短墙头，已作回风舞。
翛然断经过，睡足南窗雨。
幽梦与谁言，迢递堕三楚。
【南吕】一枝花_间阻风吹散
徐琰（元代）

间阻
风吹散楚岫云，水淹断蓝桥路。死分开莺燕友，生拆散凤鸾雏。想起当初，指望待常相聚，谁承望好姻缘遭间阻。月初圆忽被阴云，花正发频遭骤雨。
【梁州】他为我画阁中倦拈针指，我因他在绿窗前懒看诗书。这些时不由我心忧虑。这些时琴闲了雁足，歌歇骊珠。则我这身心恍惚，鬼病揶揄。望夕阳对景嗟吁，倚危楼朝夜踌蹰。我、我、我，觑不的小池中一来一住交颈鸳鸯，听不的疏林外一递一声啼红杜宇，看不的画檐间一上一下斗巧蜘蛛。景物，态度。蛛蛛丝一丝丝又被风吹去，杜宇声一声声唤不住，鸳鸯对一对对分飞不趁逐，感起我一弄儿嗟吁。
【尾声】再几时能够那柔柔条儿再接上连枝树，再几时能够那暖水儿重温活比目鱼，那的是着人断肠处。窗儿外夜雨，枕边厢泪珠，和我这一点芳心做不的主。
骆驼
缪公恩（清代）

肿背从教辨是非，铁衣曾载美人归。而今不用驰千里，牧向春郊草正肥。
水调歌头·春涨一篙绿
杨冠卿（宋代）

春涨一篙绿，江阔暮涛寒。龙骧万斛飞举，鲸饮酒杯宽。醉倚舵万清啸，目送孤鸿杳霭，景意与俱闲。恍若驭风去，蓬岛旧家山。记吾庐，环翠竹，拱苍官。碧云信杳，谁为日日报平安。桂棹桃溪归後，流水落红香寂，春事想阑珊。赖有锦囊句，写向此中看。
走笔次韵刍父喜雨三首
苏泂（宋代）

青天一声雷，云雾忽难开。
此定时节至，何因祷祈来。
客方听檐溜，予亦倒残杯。
明朝浮舟楫，尚可看杨梅。
史丞相生辰
喻良能（宋代）

长才蚤立太平基，奥学曾为帝者师。
谋计不资同列断，规存长许后人随。
金鱼玉带今谁似，橘绿橙黄景最宜。
再拜祝公千万寿，三江细酌入瑶卮。
大梁送友人东游
喻坦之（唐代）

自古东西路，舟车此地分。河声梁苑夜，草色楚田曛。

雁已多南去，蝉犹在此闻。圣朝无谏猎，何计谒明君。
蔡宣教请赞
释宗杲（宋代）

手里指东画西，口中胡说乱道。
一生惯打葛藤，天真不属做造。
一个蔡正卿。时时来著到。
水流湿，火就燥，
马面团圞随人所好。
半查有子五岁能诵唐宋人诗琅琅可听
全祖望（清代）

此是君家事，垂髫已足徵。
他年吟社里，拭目凤雏登。
姿地白眉秀，薪传绛帐承。
祗愁丈丈句，几许费纠绳。
题磻溪垂钓图
罗隐（唐代）

吕望当年展庙谟，直钩钓国更谁如。

若教生在西湖上，也是须供使宅鱼。
西湖水平病中赋
李学一（明代）

湖水即今深几许，征夫伏枕思悠然。芳洲兰芷虚含馥，古刹云山空自妍。

祛病日来惟药物，销愁时复有诗篇。何时得理湖中棹，得与羊求结社缘。
绕佛阁 其二 风雨不时，景物悽异，羁人登览，有断肠之音
陈锐（清代）

午晴未准。霜叶匝地，秋色凄紧。巾帻慵整。碧天纵目，汀洲雁无信。

堞楼独凭。烟瘴灭没，琼海千顷。蛮唱悽迥。莫帆落处，潮回蜑家艇。

鸟宿四山黑，倦旅蓬飘迷故径。长痛墓门，陈根连露井。

问树绕慈乌，哀怨谁听。客归须定。愿笠子长镵，黄独同命。

浣征衫、泪痕如绠。
宿桐庐县江口
张伯玉（宋代）

桐庐江水碧，百丈见游鱼。
元是新安水，流从下濑初。
清风寒到底，明月静涵虚。
尘土谁难濯，人心自不知。
次李平子登台有感韵
姚孝锡（宋代）

落日孤云带远冈，戍楼烟瘴旧边场。
疲民卒岁方怀土，远客凭高自忆乡。
汉使一朝延四皓，秦诗千古吊三良。
行藏此意无人解，聊借青山送酒觞。
立夏
薛澄（宋代）

渐觉风光燠，徐看树色稠。
蚕新教织绮，貂敝岂辞裘。
酷有烟波好，将图荷芰游。
田间读书处，新笋万竿抽。
成德不面逾月仆以病暑未能出谒辄和所寄藁字韵诗奉寄兼柬子中
谢薖（宋代）

门前蓬藋无人埽，客去墙阴藜苋老。我家城北君城南，相忆何苋挂怀抱。

不闻叔宝方外谈，澄也何因令绝倒。知君不作避暑饮，闭门亦深荒径草。

钩章棘句日吟哦，玉轴牙签时探讨。迩来闻草鹿脯帖，盛湘十日虚蘋藻。

掺掺丸药恐不免，俗客纵讥何足道。恨我犹嫌褦襶嘲，不敢热行唯梦到。

君收奇功翰墨林，笔阵可埽龙驹岛。愿言不学司马公，万事逢人尽称好。

我诗燕石初不如，浪欲珍为夜光宝。残暑促装行造请，晓来凉气迎秋早。

定邀邻舍广文公，同听诵诗倾腹藁。
送徐以慱游武昌次陈孟英先生韵
徐庸（明代）

群山皱绿峰峦起，秋雨才过净如洗。或浓或淡有无间，一幅天然赵千里。

飞岚拂酒吴姬觞，红豆蔻传心字香。几回语别别未得，愁入锦纹丝缕长。

璧月茫茫云杳杳，醉来仰望吴天小。黄鹤楼头仙不回，青鸾镜里人难老。

江湖胜槩□□□，□去烦君重吊古。荻芽初长拟东还，河豚又荐西施乳。
东韦曲野思
唐彦谦（唐代）

淡雾轻云匝四垂，绿塘秋望独颦眉。野莲随水无人见，

寒鹭窥鱼共影知。九陌要津劳目击，五湖闲梦诱心期。

孤灯夜夜愁欹枕，一觉沧洲似昔时。
赋丰城剑
苏辙（宋代）

剑气夜干斗，精诚初莫隔。
全身寄狱户，隐约还自得。
张雷彼知寄，勉为汝一出。
腰间杂环佩，亦既报之德。
凛凛天地间，要非手中物。
跃入延平水，三日飞霹雳。
出当乘风雷，归当卧泉石。
千年故穴在，三叹泉上客。
贻孙花翁
李龏（金朝）

数寸书空笔，拈来直欲焚。绝怜吟貌减，多为客情分。

晚径飘黄叶，秋檐挂白云。因君论一饭，千古忆田文。
松菊堂读史五首
晁补之（宋代）

当年伏地全杨李，公亦何知爱恶间。
千古论心许公近，百年归意与谁闲。
读通鉴杂兴
孙应时（宋代）

建安社稷看文举，正始风流倚太初。
天地一身无处著，诸人休苦恨狂疏。
龙团歌
米芾（宋代）

瀛帅谢公之所惠，大如车轮轻如纸。磨而试之墨过漆，元非本约重违意，寒雀比之立憔悴。

道宁万一归于彼，不督芙蓉乃恕耳。三木模研理固异，耿墨比此天与地。

开匣付介惊欲坠，惜之不得几下泪。君匣■州便可碎，只留承晏使执侍。
柳
唐彦谦（唐代）

春思春愁一万枝，远村遥岸寄相思。西园有雨和苔长，

南内无人拂槛垂。游客寂寥缄远恨，暮莺啼叫惜芳时。

晚来飞絮如霜鬓，恐为多情管别离。
与青县陈甥矩亭话旧
苏守庆（清代）

忧患余生梦后天，搬荆重话乱离前。裕之身世悲何极，元亮归来事可怜。

衰惫羞言甥似舅，沧桑真见海成田。中原烽燧何时靖，愿尔能挥祖逖鞭。
福昌书事言怀一百韵上运判唐通直
张耒（宋代）

战国韩余壤，王畿汉旧京。
南围山峙秀，东泛洛浮清。
女几荒遗山，宜阳认故城。
千秋迷佩玦，百战有榛荆。
路失三乡驿，岗余世祖营。
山疑熊耳甲，墓记赤眉兵。
昌水行宫废，谷州遗堞倾。
断壕收剑镞，耕陇得瑶琼。
姬冢丘陵抱，韩祠草木平。
传家亡谱牒，怀德荐牢牲。
峡势开双璧，川形画一枰。
谋臣赤松友，诗客锦囊生。
莽莽繁华尽，悠悠井邑更。
兴亡谁与吊，今古一伤情。
官舍连麋鹿，人家杂鼬鼪。
秋心悲杜宇，春候听鸧鹒。
宾榻无谈笑，尘鞍罢送仰。
平池宵槛影，万竹晓堂声。
放宕书千卷，栖迟岁再正。
野胥形矍掠，村隶语生狞。
脱粟供朝饭，孤豚计日烹。
里闾轻学校，儿稚骇冠缨。
最苦冲风隧，奔如万战輣。
木号惊浪涌，谷震疾雷轰。
日断兰香膊，云藏子晋笙。
村鼙朝坎坎，樵斧暮丁丁。
鬓自年来白，颜因醉后◇。
斋庖诛野菊，幽佩纫秦蘅。
忆昔初知学，时豪计主盟。
讨论披石室，咳唾视金籯。
宅与仁为里，丰期道可耕。
荡除秦汉垢，蓐摘帝王英。
太史遗重补，骚歌韵再赓。
文潢无逆楫，谈阵有降钲。
战苦心逾勇，锋交敌丧勍。
决科聊筮仕，射策偶沽荣。
憔悴官曹冗，艰难祸难婴。
流年惟涕泪，生事罄瓶罂。
乞米常空釜，烹藜不厌羹。
菅县长剑涩，衣补旧图横。
波浪流萍远，风霜客雁征。
凭谁能束缊，请地乞为氓。
贫贱知何计，飘零复此行。
力微蛛纺织，谋拙茧缠萦。
大府多豪杰，何人问姓名。
采葑甘见弃，连汇敢图亨。
已分微言默，羞将薄技呈。
清秋回骥首，白日望鹏程。
调拙歌难和，工迂虎未成。
曳裾身阻阔，搔首岁峥嵘。
岂料盐车困，亲逢伯乐评。
属文惭贾谊，受璧过虞卿。
夙昔倾贤誉，清时仰庆闳。
霜威留陛闼，忠望在寰瀛。
大泽疏源厚，明公蕴德宏。
高文千锦丽，奥学万箱赢。
前岁趋畿尉，青衫拜使旌。
心将言并厚，事与意俱诚。
毫发聪明到，锱铢藻监精。
威严消隐慝，惠泽舞孤惸。
爽气开秋监，清谈扣佩珩。
霜空挂银汉，仙露照金茎。
伟量谦常过，刚肠枉必争。
川舟归巨涉，天柱入高擎。
鳣堕开佳兆，经传有旧黉。
簪缨光故物，堂构叠高甍。
顾步丹霄近，联绵盛事并。
人间望鸿鹄，海浪引鲲鲸。
百吏瞻仪矩，连城受使令。
晏边争羡慕，膺御有光晶。
报国求贤急，搜才荐牍盈。
搜罗归掌握，轻重付权衡。
律变遭寒黍，春催隐谷嘤。
陶埏皆作器，枯槁亦抽萌。
量度分寻尺，题评尽甲庚。
念勤宽仆仆，恤疾救惸惸。
合沓皆宗荐，绵蛮不叹莺。
羁鸿安肃肃，微草获菁菁。
哲匠深垂奖，非才惕自惊。
厚恩山岌嶪，高致玉铮锽。
效报期铭骨，存诚过食苹。
庶几鸣缶盎，万一助韺韻。
自古求知重，从来顾己轻。
木欣辞爨烬，珠喜辨鱼睛。
叹慕身当锐，轩昂自暗瞠。
自存心铁石，敢废力蚊虻。
荒学重裨缉，繁文自补撑。
朝披枯竹简，夜守短灯檠。
养木经荒圃，疏泉久涸泓。
博兼终氏鼠，礼问叔孙樱。
陋每轻樊子，勤将比老彭。
中庸期慥慥，言行敢硁硁。
积累功成垤，辉华秀发莹。
辛勤施耨获，逸乐荐粢盛。
戴德千钧重，抚躬方寸明。
登临感身世，踊跃望门楹。
穷谷阴多雨，清溪晚放晴。
优游探物象，潇洒付杯觥。
耿耿驰千里，区区布一鸣。
愿回韶濩听，聊奏铁铮铮。
食杨梅
刘崧（元代）

去年南富杨梅熟，曾折青枝露颗垂。今夜长塘灯下醉，独看红颗忆青枝。
偈颂一百六十首
释宗杲（宋代）

门外春将半，山房总不知。
可怜拄杖子，暗里自抽枝。
一片花飞减却春
徐积（宋代）

一片花飞减却春，共君同作管花人。急将步障围载圃，莫使狂风近四邻。
题画
龚用卿（明代）

独向江头坐钓矶，浮岚空翠点春衣。
临流回首看归鸟，高树无风山叶飞。
西江月 夏日西堂
陈霆（明代）

纨扇欲抛还举，水沉将尽重添。南薰微透水晶帘。

纹浪忽摇冰簟。

杨柳鸣蜩绿暗，荷花落日红酣。晚凉浴起卸轻衫。

新月一钩纤淡。
天安殿册封五岳帝一首
佚名（隋代）

名岳奠方，帝备克举。
吉日惟良，九实咸旅。
温玉镂文，纁裳正宁。
礼备乐成，笃神之祜。
简襄阳令田世德通直求馀材
邹浩（宋代）

百里江天指顾中，大夫真有古人风。似闻斋馆成功久，应许馀材入泮宫。
蓦山溪·莺莺燕燕
石孝友（宋代）

莺莺燕燕。摇荡春光懒。时节近清明，雨初晴、娇云弄暖。醉红湿翠，春意酿成愁，花似染。草如剪。已是春强半。小鬟微盼。分付多情管。痴呆不知愁，想怕晚、贪春未惯。主人好事，应许玳筵开，歌眉敛。舞腰软。怎向轻分散。
赠徐瓢翁二首
方回（元代）

六十年前欲冠时，江湖声价已飚驰。
四灵在昔三曾识，八袠于今百可期。
多滩渐惊前辈尽，老怀那许后人知。
何当琴酒灯窗夜，莫说兴亡但说诗。